ועדת העבודה, הרווחה והבריאות, כנסת 18, פרוטוקול מספר 185, 2010-01-11 11:00

חיים כץ: בוקר טוב.

חיים כץ: יום שני בשבוע, כ"ה בטבת, 11 בינואר 2010.

חיים כץ: אני מתכבד לפתוח את ישיבת ועדת העבודה, הרווחה והבריאות בנושא הצעת חוק עבודת נשים (תיקון מס' 48) (הגבלת פיטורים בעת טיפולי הפריה חוץ גופית או טיפולי פוריות), התש"ע-2009, של חברת הכנסת שלי יחימוביץ, חבר הכנסת חיים אורון, חבר הכנסת אילן גילאון, חבר הכנסת ניצן הורוביץ.

חיים כץ: טוב שבמרצ אין רשימה יותר גדולה.

חיים אורון: נדאג לזה בהמשך.

חיים כץ: לא יודע אם יש לכם היכולות.

שלי יחימוביץ': - - - הקונצנזוס ותמימות הדעים שיש במרצ בניגוד למפלגת העבודה.

חיים כץ: זה נכון.

חיים כץ: אנחנו מגישים את זה להכנה לקריאה שנייה ושלישית.

חיים כץ: מישהו מהמציעים רוצה לדבר או שאתם רוצים שנקריא את הצעת החוק?

שלי יחימוביץ': יש נקודה אחת שלא ליבנו עד הסוף, ואם נפתור אותה אנחנו יכולים פשוט לקרוא את החוק ולהצביע.

שלי יחימוביץ': אני מדברת על הזמן שבו אחרי קבלת הודעת הפיטורים האישה שנמצאת בטיפולי פוריות יכולה להביא את האישור על כך שהיא בטיפולי פוריות.

נועה בן שבת: בעניין הזה התמ"ת חשש מהאמירה "מיד לאחר", שהייתה בנוסח בקריאה ראשונה, כי זאת אמירה עמומה שעלולה לעורר את השאלה מה המועד הראוי.

חיים כץ: על איזה סעיף אנחנו מדברים?

חיים כץ: נועה בן שבת: על סעיף 1, פסקה 3.

חיים כץ: השאלה היא אם כן מגדירים מספר ימים, למשל 3 ימי עבודה, ולהבהיר "ימי עבודה" כדי שהאישה או האיש יוכלו להוציא אישור רפואי- -

שלי יחימוביץ': למה "איש"?

שלי יחימוביץ': גברים עוברים טיפולי פוריות?

נועה בן שבת: לעיתים כן.

קריאות: בטח.

נועה בן שבת: הפריה חוץ גופית, לא, אבל טיפולי פוריות – כן.

וילמה מאור: הם גם חלק מטיפולי הפריה חוץ גופית.

קריאות: בהחלט.

חיים אורון: החוק מדבר על זכויות שוות.

חיים כץ: את ראית איך הרווחת עוד אוכלוסייה?

שלי יחימוביץ': בהרף עין.

שלי יחימוביץ': כל הזמן היה לי בראש הנשים שסובלות סבל נוראי בטיפולי פוריות.

שלי יחימוביץ': זנחנו את הגברים, ואני מתנצלת על כך.

חיים אורון: לפי ידיעתי מכלי שלישי, הם לא סובלים כל כך, אבל זה סיפור-סיפור.

ורד וייץ: האכזבה – אם היא קורית – היא אכזבה משותפת.

ורד וייץ: במהלך הדרך הגבר אפילו יכול לקחת חלק פעיל, אם הוא מסוגל, בהזרקת זריקות – ממש לבצע את זה.

שלי יחימוביץ': אבל בואו נשמור על פרופורציות: נשים סובלות יותר.

שלי יחימוביץ': גם בלידות הגברים נורא סובלים, אבל אנחנו סובלים יותר.

ורד וייץ: חברת הכנסת יחימוביץ', זה לא עומד לדיון- -

חיים כץ: אני לא רוצה להגיד לך מה מוישל'ה אמר למורה, בטח לא בפורום הזה.

ורד וייץ: - - הסבל הוא לא להשוואה בכלל.

שלי יחימוביץ': עם כל האמפתיה לגברים, כן?

ורד וייץ: זה רק להשלמת התמונה, זה הכול.

חיים אורון: למה לשלושה ימים?

נועה בן שבת: ההנחה היא ששלושה ימים זה מספר שאפשר לקבוע כך או כך, אבל הכוונה היא שההודעה על טיפולי פוריות תהיה מלווה באישור רפואי, ולא תהיה הודעה בעלמא, ומצד שני לא תמיד העובדת יכולה לסחוב איתה או לזכור לשאת איתה את האישור הרפואי ולא תמיד רוצה לספר למעביד מראש שהיא עוברת טיפולי פוריות- -

חיים אורון: זה הרי כל החוק.

חיים אורון: אני מציע שני טקטים: הטקט הראשון הוא שתהיה הודעה בתוך שלושה ימים, ואישורים רפואיים – בתוך שבועיים.

חיים אורון: הרי כל הסיטואציה היא סיטואציה של פיטורים.

חיים אורון: המעסיק רוצה לפטר מישהו, ואז הוא או היא אומר שהם בטיפולים, ומסבירים שהם לא יכולים להמציא את האישורים כל כך מהר.

חיים אורון: שלושה ימים זה גם לפעמים מעט זמן.

חיים אורון: ברגע שהיא אמרה התהליך נעצר – תנו לה טיפה יותר זמן לארגן את האישורים, אני לא רואה בעיה עם שבועיים.

חיים כץ: אני גם לא רואה בעיה עם חודש.

חיים אורון: נכון.

שלי יחימוביץ': אגב, היא לא תמיד תשיג תור לרופא במהירות כזאת.

חיים כץ: היא לא צריכה תור לרופא.

חיים כץ: ברגע שהיא מודיעה- -

שלי יחימוביץ': אבל אין לה האישור ביד.

חיים כץ: חודש.

חיים אורון: אני מסכים איתך.

חיים אורון: אני מבין שההודעה צריכה להיות מידית- -

נועה בן שבת: ההודעה צריכה להיות מידית, אז לא שלושה ימים, אלא מיום מתן ההודעה- - -

חיים כץ: שלושה ימים זה מידי.

דבורה אליעזר: בואו ניזכר מאיפה כל זה יוצא.

דבורה אליעזר: אנחנו מדברים על כך שהעובדת מודיעה גם כשהמעביד לא הודיע לה על כך שהוא מתכוון לפטר אותה.

דבורה אליעזר: הוא מודיע במהלך תקופת עבודתה או עבודתו של הבעל שעוברים טיפולי פוריות, ולכן הם מביאים את האישור המתאים.

דבורה אליעזר: כך המעביד יודע שאסור לפטר את העובדת.

דבורה אליעזר: אנחנו מדברים על סיטואציה קיצונית שבה יכול להיות שהמעביד בכלל לא יודע שהעובדת עוברת טיפולי פוריות, ואז העובדת עומדת בפניו ואומרת לו שהיא עוברת טיפולי פוריות.

דבורה אליעזר: השאלה הייתה האם לקבוע "לא יאוחר מההודעה המוקדמת" או לקבוע "מיד אחרי ההודעה המוקדמת".

דבורה אליעזר: בנוסח הקודם שעבר קריאה ראשונה אמרנו שזה יהיה מיד אחרי ההודעה המוקדמת.

דבורה אליעזר: אני אמרתי ליועצת המשפטית שיש לי בעיה עם העמימות של ההוראה הזאת כי אני צופה שכאן יהיה סלע המחלוקת- - -

חיים כץ: המעביד רוצה לפטר את העובדת, הוא עוד לא אומר לה כלום, הוא מזמין אותה לשימוע.

קריאות: - - -

חיים אורון: זה לא תעשייה אווירית, הוא שלח לה מכתב.

שלי יחימוביץ': הוא אמר לה "לכי".

דבורה אליעזר: אנחנו יוצאים מנקודת הנחה שלמרות החובה לערוך שימוע, אומרים באותו יום – "לכי הביתה".

חיים אורון: הוא שלח מכתב שנמצא בתוך תלוש המשכורת שלה, והיא ראתה אותו כעבור יום, וקיבלה שוק, ולקח לה יום להתאושש- -

חיים כץ: היא הולכת לבית דין לעבודה ומבקשת צו מניעה- -

חיים אורון: לא, רגע, תן לה שלושה ימים בשביל להגיד- -

חיים כץ: ניתן לה יותר אם זה ככה.

חיים כץ: חשבתי שזה מקום מסודר, הוא עושה לה שימוע, ובשימוע היא אומרת לו שהיא בטיפולי פוריות.

חזקיה ישראל: אבל לא מתחילים ככה.

דבורה אליעזר: לדעתי, תקופה של שלושה ימים עד שבוע- - -

חיים כץ: חזקי, אצלכם ככה, שולחים את הפיטורים?

חזקיה ישראל: לא, אני אומר שקודם מודיעים, ואז היא זכאית לשימוע, וזה בסדר.

חזקיה ישראל: אם המעסיק מודיע שהוא רוצה לפטר אותה- -

חיים כץ: ואז הוא מודיע לה על שימוע.

חזקיה ישראל: עושים שימוע.

ורד וייץ: לא תמיד.

חיים כץ: תמיד עושים שימוע.

חיים כץ: החוק מחייב שימוע.

מאירה בסוק: הלוואי שהחוק היה נאכף.

מיכאל דור: אבל עצם העובדה שלא בוצע שימוע זאת עילה לביטול הפיטורים.

חיים כץ: אם לא יבוצע שימוע היא תלך לבית דין לעבודה, והיא תזכה.

חיים כץ: חייבים לעשות שימוע.

חיים אורון: למה להסתבך כל כך הרבה?

חיים אורון: היא חייבת להודיע תוך שלושה ימים שהיא עוברת טיפולי פוריות, ויש לה עוד חודש - -

נועה בן שבת: בתוך חודש ימים היא יכולה להתחיל את טיפולי הפוריות.

חיים אורון: לא, להודיע.

חיים אורון: הרופא לא יביא אישורים מזויפים.

חיים אורון: לדעתי, חודש זה יותר מדי.

חיים אורון: תוך שבועיים להביא אישורים רפואיים זה נראה לי סביר.

דבורה אליעזר: אישור אחד של הרופא המטפל.

דבורה אליעזר: זה לא כל כך מסובך, אפשר אפילו באותו שבוע.

חיים כץ: ואם הרופא בחופשה?

קריאה: די, לא צריך להגזים.

חזקיה ישראל: יש לו מחליף.

חיים כץ: אין לו, הוא לא ייתן.

חזקיה ישראל: מה זה "לא ייתן"?

חזקיה ישראל: יש תיק רפואי.

חיים כץ: שמע מה אני אומר לך, נו, באמת.

חיים כץ: אנחנו עכשיו נאחזים בשטויות.

חיים כץ: הוא אמר שבועיים, יהיה שבועיים – על מה אנחנו מדברים בכלל?

חיים כץ: אנחנו לא מתעסקים ברמאים.

חיים כץ: אם היא עוברת טיפולי פוריות מה זה משנה שבוע או שבועיים, היא תביא לו את האישור.

נועה בן שבת: העניין הוא שאנחנו נותנים הגדרה מאוד גדולה גם לעובדת שלא נעדרה, ויכול להיות שהמעביד בכלל לא ידע- -

חיים כץ: אם הוא לא ידע, הוא ידע עכשיו.

חיים כץ: כמה נשים שעוברות טיפולי פוריות, ואת נותנת להם הגנה כזאת יש?

נועה בן שבת: אני לא יודעת בכמה נשים מדובר.

חיים כץ: 100 אלף?

נועה בן שבת: לא 100 אלף.

חיים כץ: 5,000?

חיים כץ: לא; 500?

חיים כץ: לא.

חיים כץ: גם לא 50.

נועה בן שבת: אנחנו מדברים על הגנה של טיפולי הפוריות ו-150 הימים שאחריהם בלי שהמעביד יכול היה לדעת.

דבורה אליעזר: אולי אפשר להגיד שההודעה תהיה תוך שלושה ימים, והאישור עד לסיום תקופת ההודעה המוקדמת.

חיים כץ: מצוין.

חזקיה ישראל: מה ההצעה?

חיים כץ: יש לך יותר ממה שרצית.

נועה בן שבת: אבל זה אומר שבהרבה מקרים זה יהיה תוך חודש ימים.

חיים כץ: בסדר.

דבורה אליעזר: ההודעה המפורשת של העובדת למעביד תהיה תוך שלושה ימים, והאישור הרפואי – במהלך התקופה של ההודעה המוקדמת.

חיים כץ: לא כולם רמאים.

חיים כץ: אם היא לא צריכה טיפולי פוריות, הוא יעשה לה טיפולי פוריות?

נועה בן שבת: היא לוקחת כדור, אז היא מוצאת את הדרך - - -

חזקיה ישראל: אם אני מפטר מישהי- -

חיים כץ: נראה לי שאתה - -

חזקיה ישראל: אני לא נאחז בזה.

חיים כץ: לא, אתה לא מפטר.

חיים כץ: מתי התחלת לפטר?

חזקיה ישראל: אני אומר תיאורטית.

חזקיה ישראל: אני לא מפטר.

חזקיה ישראל: הוחלט בעסק מסוים לפטר מישהו.

חזקיה ישראל: חלף הודעה מוקדמת הוא משלם לה, כלומר אין פה חודש.

חיים כץ: אז יהיה שבועיים.

מאירה בסוק: לא, אין כלום.

חזקיה ישראל: אין כלום כי הוא משלם לה את החודש הזה.

חזקיה ישראל: אז אמרתם שלושה ימים – בסדר, אני לא מתווכח.

חיים אורון: ההצעה הראשונה הייתה הכי טובה – שבועיים וזהו.

חיים כץ: בסדר.

חיים כץ: אני רציתי ללכת לקראתך, אבל הוא קלקל.

חיים אורון: אבל אם זה מועד לא ברור שיכול להיות גם אפס- -

מאירה בסוק: נכון.

מאירה בסוק: המועד יכול להיות גם אפס.

מאירה בסוק: הוא אומר לה מהיום למחר- -

חיים כץ: בהסתדרות מסכימים על שבועיים?

ורד וייץ: זאת בעיה.

חיים כץ: בעיה?

נועה בן שבת: בכל זאת רוצים שההודעה לא תינתן באותו יום ותינתן מאוחר יותר?

נועה בן שבת: שגם ההודעה בלי האישור תינתן לא בתוך שלושה ימים?

חיים כץ: שלושה ימים יש לה זמן.

נועה בן שבת: זה מאוד נדיר, אני מוכרחה להגיד.

נועה בן שבת: זה נראה מאוד פותח את המועדים, מאוד מרחיב אותם.

נועה בן שבת: אני רוצה לתת דוגמה מחוק שעבר פה לפני מספר חודשים.

נועה בן שבת: במסגרת חוק ההסדרים נקבע שאי אפשר לפטר עובד שנמצא בתקופת מחלתו, אלא אם כן הוא הודיע על מחלתו או נעדר לפני מתן ההודעה המוקדמת.

נועה בן שבת: הייתה סמיכות מועדים.

דבורה אליעזר: לפני מתן הודעה מוקדמת.

נועה בן שבת: לא נתנו לו שלושה ימים להגיד שהוא גם חולה או שהוא נעדר.

דבורה אליעזר: נכון, אני מסכימה.

דבורה אליעזר: זאת הייתה עמדתנו הראשונית.

חיים כץ: אנחנו החלטנו שאנחנו נותנים שלושה ימים, ובתוך שבועיים להביא מסמכים.

חיים כץ: זה מקובל.

חיים כץ: אנחנו נקריא את זה ונאשר את זה.

נועה בן שבת: שני תיקונים נוספים לא נוגעים לנושא הזה, אלא לשני נושאים אחרים בהצעת החוק.

נועה בן שבת: אחד מהם הוא על טענה שעלתה בדיון הקודם, שיש סוגים של טיפולי פוריות שנכנסים לגדר טיפולי פוריות, אבל הם מאוד קלים, ואין להם שום השפעה בעבודה, וייתכן שאולי לא ראוי – אי אפשר לקבוע, אבל אולי לא ראוי - -

חיים כץ: שייהנו מהספק.

נועה בן שבת: יש פה הוראה להסמיך את שר התמ"ת בהתייעצות שר הבריאות ובאישור הוועדה להחריג את אותם טיפולים- -

חיים אורון: חיים ישכנע אותנו שאנחנו מדברים על 50 מקרים בשנה.

חיים כץ: אפילו לא.

חיים כץ: עכשיו אנחנו נמצא מישהו- -

נועה בן שבת: אני אסביר מה הטענה של משרד הבריאות.

חיים כץ: יש פה נציגים של משרד הבריאות?

מיכאל דור: כן.

חיים כץ: מה הטענה שלכם?

מיכאל דור: הטענה שלנו היא שצריך להגדיר מה זה טיפול פוריות, זה הכול.

מיכאל דור: כי ישנם טיפולים נורא פשוטים, כמו זריקה פעם בשבועיים.

מיכאל דור: בדיון הקודם הבאתי דוגמה מאוד קיצונית, וחברת הכנסת יחימוביץ מאוד לא אהבה אותה – בסדר, מקובל – אבל לא בכל מקרה- -

חיים כץ: כמה מקרים כאלה יש שמפטרים?

מיכאל דור: אני לא יכול לענות על זה.

חיים כץ: אתה משרד הבריאות, אתה יודע הכול.

חיים כץ: כמה?

מיכאל דור: בודדים.

חיים כץ: אז מה אנחנו נוגעים בזה?

נועה בן שבת: במקום להגדיר מהם טיפולי פוריות ולהזדקק להגדרה מהם טיפולי פוריות, ורק בהם לאפשר את החריג הזה, נגיד שייתכן שיקבעו תקנות.

נועה בן שבת: אם משרד הבריאות ישכנע את משרד התמ"ת ואת הוועדה כאן שיש סוגים של טיפולי פוריות שממש לא משפיעים בשום צורה על העבודה, ואין צורך לתת בהם הגנה כל כך מקיפה, אז אפשר יהיה לאשר את התקנות האלה.

חיים כץ: אז באו מציעי החוק וביקשו ללכת לבית הילל, וכל מי שעובר טיפולי פוריות מכל סוג שהוא, ויוצא אחד למיליון שמפטרים אותו – תהיה לו הגנה.

חיים כץ: ככה הם רוצים, וככה אנחנו עושים.

חזקיה ישראל: מה הבעיה- - - בריאות?

חיים אורון: מה זאת אומרת, מה הבעיה?

חיים כץ: הוא מקבל זריקה פעם בשבועיים.

קריאות: - - -

נועה בן שבת: הדוגמה של עובדת במשטרה שעוברת טיפולי פוריות דיברה על כך שהיא קיבלה תרופה פעם בחודש.

חיים כץ: פסק הדין ניתן על פי החוקים, והשופטים שופטים לפי החוקים.

חיים כץ: אז אנחנו המחוקקים, ואנחנו החלטנו שאם היא מקבלת זריקה פעם בחודש, אי אפשר לפטר אותה.

סיגל כץ: האיסור על הפיטורים הוא לא בגלל חומרת הטיפולים- -

נועה בן שבת: נכון.

סיגל כץ: האיסור על פיטורים הוא מכיוון ש- -

חיים כץ: מי גברתי?

חיים כץ: לא זוכר שקיבלת רשות דיבור.

סיגל כץ: סליחה.

נועה בן שבת: אבל צריך לזכור שכנגד זה אנחנו נותנים הגנה מאוד רחבה, לא רק בזמן טיפולי הפוריות.

נועה בן שבת: זאת אומרת, אם אישה צריכה לקחת את הכדור הזה פעם בחודש במשך 3 חודשים, ובכל אחד מהחודשים האלה היא מקבלת עוד 150 ימים הגנה מפני פיטורים, זאת הגנה מאוד רחבה.

חיים כץ: מצוין.

חיים כץ: אנחנו יודעים, ואנחנו עושים את זה במודע.

סיגל כץ: אני משדולת הנשים.

סיגל כץ: אני רוצה להוסיף שאיסור הפיטורים הוא לא בקורלציה לקושי בטיפולים או למשכם או להיעדרות.

סיגל כץ: זה נובע מהחשש שהמעביד עושה 1 ועוד 1 – אם האישה עוברת טיפולי פוריות יש חשש מבחינתו שהיא תיכנס להיריון, ואז הוא לא יוכל לפטר אותה.

סיגל כץ: לכן זה לא משנה כמה הטיפולים קשים או לא קשים.

דבורה אליעזר: המילה הזאת לא מדויקת.

סיגל כץ: עצם זה שהיא עוברת טיפולי פוריות, היא נמצאת בסכנה של טיפולים כי לא רוצים שהיא תגיע להיריון.

דבורה אליעזר: חשוב לומר שההערה הזאת לא מדויקת כיוון שמה שעכשיו אנחנו מגבילים את הפיטורים של עובדת שעוברת טיפולי פוריות גם כשהפיטורים אינם קשורים לטיפולים עצמם.

שלי יחימוביץ': את צודקת, נכון.

דבורה אליעזר: אני מסכימה שלפי מה שכתוב כאן, מדובר בתקנות שיבואו לאישור הוועדה, ואם הוועדה תחשוב שהטיפולים שכתבנו שם הם לא ראויים, אז התקנות האלה לא יאושרו.

חיים אורון: החוק נכנס לתוקפו בלי התקנות?

קריאות: כן.

דבורה אליעזר: כן.

דבורה אליעזר: אלה תקנות שהשר רשאי להתקין.

חזקיה ישראל: אני מבקש, אם אפשר, להשאיר את הנוסח פה כדי שהשר יוכל להביא תקנות, ואז הדברים יהיו ברורים ולא פתוחים לגמרי.

חזקיה ישראל: זה הגיוני.

חזקיה ישראל: זה לא המעסיק קובע, זה השר קובע.

חיים אורון: לא יביאו שום תקנות.

מיכאל דור: בשלב שאחרי כן יבוא אליי הרופא ויגיד שאין הנחיות, וישאל אותי מה בעיניי מצדיק אישור של רופא כשזה טיפול פוריות.

חיים כץ: אז השר יביא תקנות.

חיים אורון: מה שאתה לא נותן לעובדת זרה.

חיים אורון: כשעובדת זרה רוצה טיפולי פוריות אומרים לה שלא מגיע לה.

חיים אורון: מה שאתם לא נותנים, זה כן.

חיים אורון: זה נורא פשוט.

חיים אורון: פתאום עכשיו נחפש מה קורה.

חיים אורון: אתם יודעים היטב שבעניין טיפולי פוריות יש דיונים לא פשוטים – כמה נותנים, למי נותנים, כמה פעמים נותנים – את כל הקריטריונים האלה תפעילו פה.

חיים אורון: מי שהוא לא, יהיה הפעם כן.

מיכאל דור: אז אני מתעקש על כך שאין לנו קריטריונים כאלה.

מיכאל דור: כל מה שביקשתי זה הגדרה מקצועית- - -

חיים אורון: אבל תגדירו אותם מנקודת המבט הקודמת, לא לתפוס מישהו שם- -

מיכאל דור: אני לא מכתיב לאיש המקצוע לפי איזו נקודת מבט לקבוע.

חיים כץ: אתם תעבירו תקנות?

חיים כץ: החוק נכנס לתוקפו לפני התקנות.

חיים כץ: עכשיו זה בידיים שלכם, אתם לא חייבים.

חיים כץ: תביאו תקנות.

מיכאל דור: אני לא משפטן, זה נרשם באיזשהו מקום.

מיכאל דור: אנחנו צריכים להכין תקנות?

נועה בן שבת: אתם לא חייבים, אתם רשאים.

מיכאל דור: אני אדווח ככה ללשכה המשפטית שלנו.

חיים כץ: מצוין.

נועה בן שבת: תיקון אחרון שרציתי לציין הוא שבסעיף 2 אנחנו מדברים על תיקון הסעיף הפלילי, כמובן, בהתאמה לתיקון.

נועה בן שבת: זה רק תיקון נוסח.

חיים כץ: דבי, את שומעת מה היא אומרת?

דבורה אליעזר: כן.

דבורה אליעזר: את מדברת על סעיף 14.

נועה בן שבת: נכון.

נועה בן שבת: תיקון סעיף 14, הסעיף הפלילי, לפי ההוראה המהותית.

חיים כץ: זה בסדר לך?

דבורה אליעזר: כן.

נועה בן שבת: לפני שאנחנו מקריאים, האם מדברים על דחייה בתחילה או שתהיה תחילה מידית?

חיים כץ: מידית.

שלי יחימוביץ': מידית.

שלי יחימוביץ': אין כאן שום היערכות.

דבורה אליעזר: מה קורה עם תחולה?

דבורה אליעזר: מה קורה עם עובדות שהתחילו טיפולי פוריות לפני התחילה?

חיים כץ: ובדיוק לא רוצים לפטר אותן.

נועה בן שבת: חל גם עליהם.

נועה בן שבת: איסור הפיטורים חל על עובדת שעברה טיפולים גם אם היא קיבלה את הטיפולים לפני כן.

שלי יחימוביץ': אם היא התחילה לקבל טיפולים לפני 10 שנים?

חיים כץ: את מכירה כאלה שרוצים לפטר אותן?

דבורה אליעזר: אני לא מכירה אישית, אבל אני מניחה שיש.

חיים כץ: שרוצים לפטר אותן ולא מפטרים אותן בגלל טיפולי פוריות?

נועה בן שבת: אני לא בטוחה שצריך הוראת תחולה, אבל אם כן, נבהיר שהתחולה היא גם על עובדים או עובדות שכבר התחילו לקבל טיפולי פוריות.

נועה בן שבת: אני לא בטוחה שצריך מבחינת הנוסח.

דבורה אליעזר: תבחנו את זה עם המנסחת.

חיים כץ: זה מוּחל על כולם מידית.

נועה בן שבת: אם צריך סעיף תחולה אנחנו נביא כזה.

חיים אורון: האירוע הוא פיטורים ולא טיפולי הפוריות.

שלי יחימוביץ': השאלה אם הפיטורים אירעו לפני שבוע, והיא עכשיו בטיפולי פוריות – האם זה חל עליה במקרה כזה?

נועה בן שבת: זה לא.

חיים אורון: האירוע הוא אירוע הפיטורים.

חיים כץ: היא לא עומדת בתקנה מספר 1 שהיא צריכה לדווח תוך שלושה ימים.

חיים אורון: אין רטרואקטיביות פה, כי האירוע הוא פיטורים.

חיים כץ: לא, היא פוטרה כבר, היא לא דיווחה.

חיים כץ: מדובר רק על כאלה שיפטרו אותם.

שלי יחימוביץ': אפשר לברך על המוגמר.

נועה בן שבת: רק עוד הבהרה אחת:

נועה בן שבת: אנחנו מדברים על הגנה של 150 ימים לאחר מועד תחילת טיפולי הפוריות או טיפולי הפריה חוץ גופית, לפי המאוחר.

נועה בן שבת: הכוונה היא שאם העובדת קיבלה בהתחלה טיפולי פוריות ואחר כך נדרשת לקבל את טיפולי ההפריה החוץ-גופית ההגנה ניתנת לה 150 ימים מיום שהתחילה את טיפולי ההפריה החוץ-גופית, זאת אומרת, המועד המאוחר מבין המועדים האלה.

נועה בן שבת: שיהיה ברור למה אנחנו קובעים את ההוראה הזאת.

חיים כץ: כן.

חיים כץ: הקראה.

אור רוזנמן: הצעת חוק עבודת נשים (תיקון מס' 48) (הרחבת איסור הפיטורים במהלך טיפולי פוריות), התש"ע–2010 תיקון סעיף 9 1.

אור רוזנמן: בחוק עבודת נשים, התשי"ד–1954 (להלן – החוק העיקרי) , בסעיף 9(ה) – (1) האמור בו עד המילה "הנוכחי", יסומן כפסקה "(1)" ובה, במקום "שר העבודה והרווחה" יבוא "שר התעשיה המסחר והתעסוקה", ואחרי "היעדרות כאמור" יבוא "או עם טיפולים כאמור"; (2) הסיפה החל במילים "הוראת סעיף קטן זה לא תחול" תסומן כפסקה "(2)", ובה, במקום "סעיף קטן זה" יבוא "פסקה (1)", ובמקום "הסעיף האמור" יבוא "הפסקה האמורה"; (3) אחרי פסקה (2) יבוא: "(3) הוראות פסקה (1) יחולו גם על עובדת או עובד שלא נעדרו מעבודה, בתקופת הטיפולים כאמור באותה פסקה, או במשך תקופה של 150 ימים לאחר מועד תחילת טיפולי הפוריות או טיפולי ההפריה החוץ-גופית, לפי המאוחר, כפי שאישר הרופא המטפל בכתב, ובלבד שהעובדת או העובד, לפי העניין, הודיעו למעביד, על טיפולים לא יאוחר מ-3 ימי עבודה מיום מתן ההודעה המוקדמת לפיטורים או, אם לא ניתנה הודעה מוקדמת לפיטורים - ממועד הפיטורים, ומסרו אישור רופא, כאמור, בתוך 14 ימים מאותו מועד; הוראות פסקה זו יחולו הן על עובדת או עובד קבועים והן על עובדת או עובד ארעיים או זמניים, ובלבד שעבדו אצל אותו מעביד או באותו מקום עבודה שישה חודשים לפחות; שר התעשיה, המסחר והתעסוקה רשאי, בהתיעצות עם שר הבריאות ובאישור ועדת העבודה הרווחה והבריאות של הכנסת, לקבוע בתקנות סוגים של טיפולי פוריות שהוראות פסקה זו לא יחולו עליהם.

אור רוזנמן: ".

אור רוזנמן: תיקון סעיף 14 2.

אור רוזנמן: בסעיף 14(א)(11) לחוק העיקרי, במקום "9(ה)" יבוא "9(ה)(1), או עובדים כאמור שחלה הגבלה על פיטוריהם לפי סעיף 9(ה)(3) בתקופת הטיפולים כאמור או במשך תקופה של 150 ימים לאחר מועד תחילת טיפולי הפוריות או טיפולי ההפריה החוץ-גופית, בניגוד להוראות סעיף 9(ה)(3)".

אור רוזנמן: אנחנו מחקנו את סעיף 3, סעיף התחילה.

אור רוזנמן: התחילה תהיה מידית עם פרסום החוק.

נועה בן שבת: ואם יידרש סעיף תחולה נקבע אותו.

חיים כץ: מי בעד הצעת החוק כפי שהוקראה?

חיים כץ: מי נגד?

חיים כץ: מי נמנע?

חיים כץ: הצבעה בעד הצעת החוק – רוב נגד – אין נמנעים – אין הצעת החוק נתקבלה

חיים כץ: תודה רבה.

חיים כץ: מאחר שכל חברי הכנסת שנמצאים פה, בלי יוצא מן הכלל תמכו בחוק, אין מתנגדים, ואין נמנעים.

חיים כץ: לכן אישרה הוועדה את הצעת חוק עבודת נשים כהכנה לקריאה שנייה ושלישית, והצעת החוק תעלה למליאה לאישור.

חיים כץ: אני מקווה שגם במליאה יאשרו אותו, ואני מקווה שנשים לא יצטרכו להשתמש בחוק הזה.

חיים כץ: יחד עם זה, אם יצטרכו, תהיה להן הגנה.

חיים כץ: תודה רבה למציעים.

חיים כץ: הישיבה נעולה.

ורד וייץ: תודה רבה לוועדה.

חיים כץ: עזבי הוועדה, המציעים.